Papersnake/gushiwen huggingface dataset:
朱云
刘敞（宋代）

志士不忘弃沟壑，勇士不忘丧其元。伏鸡搏狸狗袭虎，感激只在精神存。

汉朝陵替外戚盛，五岳振荡三辰昏。臣强主弱上不悟，庭中唯唯谁能言。

朱生节义迈金石，面劾不避师傅尊。愿求上方斩马剑，诛一厉百清其源。

天威震怒不我受，利刃接颈雷霆奔。当前折槛色不变，命在顷刻谁扳援。

昔时仲尼鲁司寇，七日行戮端乾坤。嗟我此生心不就，冥冥后土埋其冤。

汉家社稷变王氏，张禹虚蒙师保恩。卓然先见在物表，佞臣败国谁复论。

我愿乘云款天阍，巫阳掌梦招其魂。立朝蹇蹇辨邪正，无复奸谀开倖门。
春草 其一
弘瞻（清代）

春风消息散平原，为爱离离野草繁。望里莺花三月路，愁中烟雨六朝魂。

乍随柳色青连岸，斜逐溪流绿到门。漫向陌头寻往事，依然南浦怅王孙。
题武夷
吕天泽（宋代）

南北相看一岭分，长怀欲谒武夷君。
个中果隐神仙客，握手交谈迥不群。
骨拐泉
方希孟（清代）

悉月坠茫茫，寒星照大荒。鸽盘晴哨响，雕卷画旗凉。

漠气连空紫，天光落海黄。玉关云万叠，何处更家乡。
和芙蓉和尚四句偈颂·妙唱不干舌
释慧晖（宋代）

如如寂灭自无情，一句从来本见成。
舌运广长元不间，雪峰相见望州亭。
黄葵
王操（宋代）

昔年南国看黄葵，云鬓金钗向后垂。
今日林容篱落下，秋风寂寞两三枝。
阅兵给赉
袁说友（宋代）

小臣衔命入云屯，圣主如天诏语温。
万甲冲风隆士气，一言挟纩荷君恩。
颇惊霹雳烧残垒，更想蒙冲上海门。
欲挽长江问豪杰，岂无击楫叹中原。
保真院
陈岩（宋代）

野寺荒山涧水滨，古藤翠篠自摇春。
僧閒晏坐无人到，内保禅心一味真。
送忠州太守康昭远等
李隆基（唐代）

端拱临中枢，缅怀共予理。不有台阁英，孰振循良美。

分符侯甸内，拜手明庭里。誓节期饮冰，调人方导水。

嘉声驰九牧，惠化光千祀。时雨侔昔贤，芳猷贯前史。

伫尔颂中和，吾将令卿士。
闻官军收复准部四城 其五
杨锐（清代）

甲子江南定，西征系圣颜。至今尧典在，回忆禹谟艰。

王者真无战，中原不复关。凄凉告庙日，云气满桥山。
阅五子山图寄赠无用上人
罗万杰（明代）

邈得层峰结胜缘，青山似欲嬲枯禅。他时了却芒鞋债，襆被来寻绝顶眠。
枯鱼过河泣
释文珦（宋代）

为鱼当深潜，深潜身可肥。
勿以风涛便，踊跃图奋飞。
风涛或遽止，处陆胡能归。
汝骸既已腊，泣河计还非。
生荣与死辱，二者相因依。
富贵而亢极，后患亦岂微。
功成泛五湖，鸱夷独知几。
别少鹤
冯志沂（清代）

近局匆匆路阻长，相看吟鬓各沧浪。一官飘泊仍军幕，八口艰难且故乡。

客子欲行歌慷慨，故人临别语悲凉。可堪他日成追忆，团坐同依短烛光。
和孟坚二月晦同出城
郑侠（宋代）

城中未必闷，出郭喜还生。
浓淡出原气，高低溪涧声。
鸣棋振幽谷，把酒听流莺。
疏旷还随分，何须学步兵。
闲赠赵与槟
李光（宋代）

岁岁天寒白鹤来，箧中旧藁为君开。濂伊一脉微如线，力践精思渐可回。
赠张绘秘教九题·诗狂
林逋（宋代）

岩帻都旁苦，穷搜无道形。
写嫌僧阁窄，吟怕酒船停。
绝顶寒曾上，闲门夜不扃。
兴阑犹拍髀，毫末视青冥。
淳化乡饮酒三十三章
佚名（隋代）

洋洋嘉鱼，儜以美罛。
君子有道，嘉宾式燕以娱。
知点寄示入荆州学四绝句次其韵 其四
廖刚（宋代）

月照星河织女机，春风花草弄晴晖。楚宫台榭堪寻访，□见容斋数日归。
送台倅赵叔明趋朝
高文虎（宋代）

羲轮正弭节，别驾忽扬鞭。
游从亦雨暑，朋盍知何年。
欲叙情缱绻，难得形周旋。
谱系玉为牒，辉华珠在渊。
汉家子骏才，今世德麟贤。
扆倅丹丘地，平分刺史天。
婉画迈前辈，阴功培后缘。
人或得其一，君亦几於全。
微凉起天末，独热趋日边。
石桥礼尊者，琼台访遗仙。
高张天姥盖，稳泛雪溪船。
稽山万塍稻，镜湖千顷莲。
行庖击小鲜，触境乱鸣蝉。
应酬图画中，怀想冕旒前。
早渡月千里，晴帆风一川。
清都郁佳气，绛阙锁祥烟。
放朝上合后，反谒岩廊先。
诸公竞罗致，百辟会班联。
托契荷倾盖，为僚因赘员。
犹凭六六鱼，寄问我沈绵。
偈颂六十五首 其六十五
释普济（宋代）

鸣爆竹，送残年，东村王老夜烧钱。南山短拙无施设，借婆裙子拜婆年。
一斛珠 题藕花洲尼扇
吴文英（宋代）

春温红玉。纤衣学剪娇鸦绿。夜香烧短银屏烛。偷掷金钱，重把寸心卜。
翠深不碍鸳鸯宿。采菱谁记当时曲。青山南畔红云北。一叶波心，明灭澹妆束。
谢夏文州寄金线狨
文同（宋代）

天地生奇兽，朝廷宠近臣。覆鞍须用此，投网为何人。

梨栗恩虽厚，云山梦想频。烦君远相惠，时为一沾巾。
题安福刘虞卿敏斋
杨万里（宋代）

君不见杜家阿宜开雪窗，日读十纸月一箱。
君不见崔家阿立染霜免，暮作千诗朝百赋。
读书台北卯金刀，斋前不种李与桃。
满阶只种书带草，黄金非宝书为宝。
郎君玉树临风前，咀嚼青竹夜不眠。
何须多羡崔与杜，诸郎努力青云路。
梵刹晨钟
黎邦瑊（明代）

古刹逼云端，疏钟彻林早。缓步到禅栖，落花僧未扫。
延平六月祈雨感应赓林堂长韵
陈宓（宋代）

唤起神龙百里来，中肠一夜九萦回。
天心自为民心动，多谢诸贤举贺杯。
西园海棠
张冕（宋代）

丹葩翠叶竞妖浓，蜂蝶翻翻弄暖风。
濯雨正疑宫锦烂，媚晴先夺晓霞红。
芬菲剑外从来胜，欢赏天涯为尔同。
却想乡关足尘土，只应能见画图中。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十六
丁复（元代）

山中官久居，水上子当别。固欲船少淹，数遣酒更热。

去里颜如脂，还家头满雪。还过贤父子，我行亦惙惙。
即事
俞桂（宋代）

阴云酿雨勒花迟，梅已飘残到杏枝。
好是池塘清梦处，勾吟春草入新诗。
送汀州元使君
陈䞇（明代）

暂离天仗君休惜，共贺专城是显官。身佩竹符辞晓阙，吏迎兰棹过秋滩。

行春或驻花边马，赏月还凭竹外栏。见说好山当郡舍，雨晴长是捲帘看。
天圣寺古桧
朱胜非（宋代）

雷霆起蛰虬，夭矫势欲上。忽然化此木，尚作拿云状。

婆娑枝干垂，生涩纽结壮。图经不能记，父老那可访。

晋杉定侪类，蜀柏岂辈行。栎梦何足神，槐语固已妄。

自无斧斤忧，未始疑大匠。
閒居述怀
张方平（宋代）

疏慵余本性，放旷涵天真。自疑姑射来，藐然太古淳。

思与老彭游，坐阅冥灵春。世家守儒业，此志成越秦。

蹭蹬湛世伪，遂与英俊群。阔步处清禁，迎班趋紫宸。

高议预时事，客气矜要津。薪火不停焰，风波浩亡垠。

释筈前无的，将车后多尘。履地弗敢蹐，仰屋徒含颦。

兼济悼迟暮，独善惭隐沦。沥恳得嘉命，閒曹容病身。

性以净为体，慵乃德之纯。融师善知识，中散诚仁邻。

首慵废冠弁，腰慵捐佩绅。手慵如槁枝，足慵若奇轮。

耳目遗声色，鼻舌忘馨辛。内乐极委顺，中扃收精神。

大观齐诸物，万化同一均。祸兮福所倚，名与身孰亲。

何须人林壑，自是逍遥人。
立春日
李纲（宋代）

春风吹到海南边，气候浑如二月天。幡胜戴来聊应节，鼓箫鸣处已祈田。

花梢柳眼争明媚，溪色山光愈翠鲜。生菜春盘谁与送，玉人纤手自婵娟。
临江仙（次韵答幼安、思诚、存之席上梅花）
叶梦得（宋代）

不与群芳争绝艳，化工自许寒梅。一枝临晚照歌台。眼明浑未见，弦管莫惊催。

记取刘郎归去路，千年应话天台。酒阑不惜更重陪。夜寒衣袂薄，犹有暗香回。
看雪
宋祁（宋代）

惨淡繁云密霰狂，结瑶城堞俨相望。
偷寻柳絮思隋岸，误折蔾光认洛阳。
斜透绮帘欺翡翠，旋迷楼瓦失鸳鸯。
平台宾客今何在，谁继邹枚从孝王。
古意 其五
李攀龙（明代）

英英天上云，不照浊水泥。新婚日以亲，贱妾日以携。

繁声出皓齿，妙舞生春姿。缟綦难为容，弃如秋草萎。

念当羽翼乖，依依即路岐。良人无古欢，妾自中心知。
袷飨太庙
佚名（隋代）

铺昭典礼，诞合神灵。
飨通纯孝，治感至馨。
郁香既祼，圣酒来宁。
膺兹福禄，万寿益龄。
甘露寺
顾元庆（明代）

绝壁倚江滨，千峰带夕曛。
断冈余王气，古镬隐雷文。
沧海风烟接，高城鼓角闻。
上方萧索尽，一塔出尘氛。
和赵监丞春江送别
寇准（宋代）

孤舟东去水烟微，久客那堪更送归。
三月江头春尽日，片帆轻絮共纷飞。
寿邓子西知县
阳枋（宋代）

猗猗竹绕邓家湾，亭亭屋背围山中。
当轩水花日喷薄，覆户云叶时斓斑。
中有立士金闺客，元洞府生人间见。
捧觞天爵役人爵，戏彩前班罗后班。
不妨花县春风晚，且对萱堂白日间。
剩将千卷课儿习，博取一笑开慈颜。
和气向晚薄葱蒨，书声半夜随潺湲。
只恐天上妒人暇，催公拔宅离尘寰。
玉堂将奉承珍鼎，锵听群仙鸣佩环。
丹砂转戒独善好，刀圭分遣扶艰关。
功成麟阁归来早，笋舆随步羞桃荐菊纫兰蕳。
大庾邓德温自挽诗卷
王佐（汝学）（明代）

此身未有生，天地本无此。忽此从何来，天地遗渣滓。

渣滓一归尽，飞奔尽停已。复得还自然，斯乃造化理。

逍遥无何乡，庸非所居里。奚以系戚欣，随化为进止。

渊明千载心，先生会深旨。栗里与梅峰，相望咫尺里。

白杨多悲风，黄壤多蝼蚁。此自伤世情，先生本无已。
识喜
陆游（宋代）

齿摇徐自定，发脱却重生。
意适簪花舞，身轻拾杖行。
僧招决棋战，客让主诗盟。
尚欲潇湘去，烟帆不计程。
句
王嵒（宋代）

何人轻大厦，放尔偃深云。
奉和圣制送张说上集贤学士赐宴（赋得风字）
褚琇（唐代）

讲习延东观，趋陪盛北宫。惟师恢帝则，敷教叶天工。

宣室恩尝异，金华礼更崇。洞门清永日，华绶接微风。

萐降尧厨翠，榴开舜酒红。文思光万宇，高议待升中。
殊圣寺和孟我幕韵
吴咏（宋代）

院静僧疑少，门幽客自稀。
山寒云近屋，径狭石侵衣，
松鬣苍髯古，姜芽紫笋肥。
骚人诗战罢，踏月夜深归。
赠元容州
刘长卿（唐代）

拥旌临合浦，上印卧长沙。海徼长无戍，湘山独种畬。

政传通岁贡，才惜过年华。万里依孤剑，千峰寄一家。

累征期旦暮，未起恋烟霞。避世歌芝草，休官醉菊花。

旧游如梦里，此别是天涯。何事沧波上，漂漂逐海槎。
汤宣城诗有长桥细月眉相约之句有所怀极赏之
宋珏（明代）

寂寂春山一鸟鸣，春江入夜乱春声。
长桥细月眉相约，远浦微波目共成。
歌扇裂余犹见画，舞巾题处已无名。
那堪一尺天涯路，空对繁星达曙明。
题古木苍鹰图
刘崧（元代）

霜落石林寒影空，苍鹰敛翮向秋风。阴山狐兔肥堪煠，宁数将军射猎功。
山中惜花
王建（唐代）

忽看花渐稀，罪过酒醒时。寻觅风来处，惊张夜落时。

游丝缠故蕊，宿夜守空枝。开取当轩地，年年树底期。
闻迎真身
贯休（唐代）

四海无波八表臣，恭闻今岁礼真身。七重锁未开金钥，

五色光先入紫宸。丹凤楼台飘瑞雪，岐阳草木亚香尘。

可怜优钵罗花树，三十年来一度春。
王粲
宋庠（宋代）

秦川贵公子，避地来荆州。
流离世道丧，简脱天姿遒。
岁时不我与，假日赋销忧。
妍辞縟非雾，逸韵锵鸣球。
曹师下南服，置酒临沧洲。
慷慨前为寿，高谭王霸筹。
归来奉丞相，摄组登华辀。
独步今已矣，空馀清汉流。
西成
苏辙（宋代）

野老端相庆，西成仅十分。
寒来多酿酒，客过预留饙。
近事姑求饱，远忧要浪闻。
一壼真有理，终日得醺醺。
赋胡达孝林霏五题
赵蕃（宋代）

老树绿相交，新林翠褭梢。
童能奉巾盥，客有问推敲。
香事身依佛，炊烟地远庖。
浑疑宿雨在，不见晓禽嘲。
次韵补之药名十绝 其四
李光（宋代）

百部披寻手不停，肠留藁本味精英。林泉甘遂高良性，石斛何如五斗轻。
从北流入郁林望月岩
曾丰（宋代）

青山罅外见青天，翡翠屏间一镜悬。
表里集虚生至白，初终持满得长圆。
光明照处人心足，混沌开时物理全。
它义多悭兹独否，天无偏意有时偏。
秋日馆中述怀
刘曰萼（清代）

秋树人家水郭烟，高原乐事自年年。一镫梦雨初闻叶，八月飞花正采棉。

御岁那抛新白纻，谋生只办旧青毡。早知苏季夸金印，不换城南二顷田。
书买江天阁壁
赵蕃（宋代）

赵壹乡党摈，陈登湖海豪。
飘飘风欲举，凛凛雪争高。
眼界自无极，画图空复劳。
未须惊白发，聊得湛春醪。
雨后独坐漫兴二绝 其二
郭谏臣（明代）

修竹千竿满架书，山窗无事称閒居。由他世路风波恶，独掩柴扉日晏如。
临高台
余继登（明代）

临高台，高台高嵚岑。前临大道，俯瞰长林。谁其筑者千黄金。

我来眺望，恻焉伤心。西不见乐毅，南不见剧辛。但见浮云蔽白日，日华黯淡为之阴。

长空谁布云为阵，我欲问天不可问。怒拭宝剑拂尘埃，划然一吷阴云开。
感遇诗三十八首 其十九
陈子昂（唐代）

圣人不利己，忧济在元元。黄屋非尧意，瑶台安可论。

吾闻西方非，清净道弥敦。奈何穷金玉，雕刻以为尊。

云构山林尽，瑶图珠翠烦。鬼工尚未可，人力安能存。

夸愚适增累，矜智道逾昏。
句
谌祜（宋代）

燕尚有情迎社到，蜨空无梦过时休。
鹭鸶
许浑（唐代）

西风澹澹水悠悠，雪点丝飘带雨愁。

何限归心倚前閤，绿蒲红蓼练塘秋。
观音阁
康从理（明代）

古寺夕阳边，凭虚思渺然。
江声犹楚恨，山色自吴年。
宿鸟回清磬，孤舟逗野烟。
长廊灯影寂，徐步礼金仙。
延陵十字碑歌
程畹（清代）

凡事传信休传疑，请各试观十字碑。有吴君子延陵垂，人虽往矣墓在斯。

篆法敦古书者谁，天遗一老何能辞。翱翔鸾凤蟠蛟螭，夕阳丰草蹲熊罴。

想见大笔濡淋漓，游夏袖手从旁窥。南游不到非支离，铭幽刻石远致之。

帖小碑大临摩歧，君子季子无殊规。阳冰变化碑所基，欧阳集古湖游移。

圣贤欣合沦肝脾，泰伯至德人不知。幽光阐发惟宣尼，季札一脉非旁枝。

让乃家法孙能为，祸福得失天维持。一毫计较公变私，论人成败圣所嗤。

呜呼两字潜含悲，赞叹欲绝猜缁帷。蔡邕文学乡里儿，石经且许金门施。

石鼓剥落斜复欹，昌黎尚惜空弃遗。先圣手泽何瑰奇，书以人重观忘疲。

安得颁为天下师，羹墙如见当临池。我欲言之分渐卑，天风飒飒碑前吹。
题寒禽弄菊画帧
方仁渊（清代）

持螯醉归来，天气欲昏黑。瞥见篱下花，笑我意得得。

问花花无语，寒禽弄秋色。
广陵涛
载湉（清代）

枚笔太纵横，惊涛纸上生。天风吹倒卷，万里海波平。
寄呈史太师二首 其二
张镃（宋代）

自怜冰氏子，父祖已登门。屏迹千官外，驰书一品尊。

华戎心处活，经传语前论。欲理西风棹，因瞻祇树园。
得旨与郡归自浙东余成卿王贯之叶德还追送至
虞俦（宋代）

怀抱连宵得好开，莫愁波浪与尘埃。
中年已是难离别，此地何妨数往来。
送我扁舟宁作远，唤人归鸟苦相催。
邈然后会知何处，更欲临分把一杯。
宫词
王仲修（宋代）

鳞鳞鸳瓦静无烟，六幕云低腊雪天。
应是风流学胡蝶，遇墙飞舞自翩翩。
和副枢蔡谏议孟夏旦日右府书事
文彦博（宋代）

杲日无亏彰睿圣，前星有庆耀东朝。皇明烛远群羌服，火德乘东众慝消。

丹扆焦荣犹损膳，华颠尸素合归樵。夔牙共奏康哉□，雅咏和声彻九霄。
赠孙思顺
杨载（元代）

天涯相遇两相知，对榻清谈玉屑霏。
芳草漫随愁共长，青春不屑客同归。
薰风池馆蛙声老，落日帘栊燕子飞。
南浦他年重到日，湖山应识谢玄晖。
和富谷馆书事
苏颂（宋代）

迢迢归驭指榆津，日日西风起塞尘。
沙底暗冰频踠马，岭头危径罕逢人。
客心牢落偏多感，天意融怡渐发春。
珍重诗翁饶藻思，剪裁风物见长新。
钵山杂诗 其一
秦际唐（清代）

少年思致身，浮名苦缚束。垂老入名山，山灵笑我俗。

及兹补桑入，余景未云促。两山相向中，著我数椽屋。

门庭如水清，四围长新绿。户后垂疏桐，庭前植修竹。

短篱缭其间，野花扇余馥。一笑脱尘鞅，斯人在空谷。
四时宫词各一首 其二
许棐（宋代）

碧玉凉梳落枕边，懒梳双鬓学新蝉。恩情不及班姬扇，纵是炎天亦弃捐。
梨花
陆文圭（元代）

粉香初试晓妆匀，花貌参差是玉真。
茅屋诗人嗟老去，东风勿送一枝春。
客行
马戴（唐代）

路岐长不尽，客恨杳难通。芦荻晚汀雨，柳花南浦风。

乱钟嘶马急，残日半帆红。却羡渔樵侣，闲歌落照中。
奉使京西
李涉（唐代）

卢龙已复两河平，烽火楼边处处耕。

何事书生走羸马，原州城下又添兵。
出郭
华岳（宋代）

十客联镳出北门，马蹄剜尽碧苔痕。
从教管史占星聚，且听杯八和月吞。
我欲求仙问离坎，君当随佛整乾坤。
樽前慷概休辞醉，明日有怀谁共论。
种桐
刘敞（宋代）

东园方树盈百株，四桐晚种皆丈馀。不缘桃李斗颜色，不为琴瑟养肌肤。

霜秋要成万叶子，他日与致丹山雏。野人此意真不诬，凤鸟不至吾已夫。
春日浮丘游眺临酌西池上
欧大任（明代）

献岁郊坰出，悠悠野兴饶。山通明月峡，溪入彩虹桥。

览古遵夷陆，凭高望远霄。列窗湘浦岫，涨沼海门潮。

觞爱临清泛，棋堪赌墅邀。挥弦逢去雁，藉草长新苗。

委运游方适，升真路未遥。仙人如接引，好为待王乔。
送杨渭夫归省
陈傅良（宋代）

应侯气盖百粤小，朱侯谊与漓江长。
两侯爱士早成癖，怪甚渭夫怀故乡。
士穷万事一不就，就得一事穷何伤。
渭夫壮者忍穷久，老骥欲秣胡沙霜。
吾家何在云横岭，赵媪不冤刘儿瞑，
孰与亲旁煮汤饼。
晋。郭璞脱襦
孙元晏（唐代）

吟坐因思郭景纯，每言穷达似通神。

到头分命难移改，解脱青襦与别人。
望金华山绝句四首
赵蕃（宋代）

九陌纷纷翳吾目，是间冰熨一尘无。
十日五日一水石，造次著诗那得摹。
闻从弟时际讣音
苏仲（明代）

甲科领荐吾先老，兄弟同袍汝独贤。闻讣远来情悄悄，开缄无独泪涟涟。

扶携每有家乡梦，光显曾期日月边。独立天涯谁是伴，雁声惊起五更眠。
听蕉记
沈周（明代）

夫蕉者，叶大而虚，承雨有声。雨之疾徐、疏密，响应不忒。然蕉何尝有声，声假雨也。雨不集，则蕉亦默默静植；蕉不虚，雨亦不能使为之声。蕉雨固相能也。蕉，静也；雨，动也，动静戛摩而成声，声与耳又能相入也。迨若匝匝㴙㴙，剥剥滂滂，索索淅淅，床床浪浪，如僧讽堂，如渔鸣榔，如珠倾，如马骧，得而象之，又属听者之妙也。长洲胡日之种蕉于庭，以伺雨，号“听蕉”，于是乎有所得于动静之机者欤？
天竺日章法师得旨还山画泉石闲斋图赠行并题
王蒙（元代）

冲怀澹如水，万境犹虚空。
忽闻还山诏，喜入衰颜红。
山中何所有，手种石上松。
茅屋雰无人，恒有云气封。
青灯照佛龛，炉烟袅松风。
砯崖喷飞泉，赴壑如撞钟。
群响自起灭，闻心本无穷。
尘销诸念寂，梦觉非有踪。
九旬谈一妙，政尔开盲聋。
孰持去来影，观作真实同。
去随流水远，归与云相从。
无心任玄化，泊然齐始终。
秋风动江汉，波浪皆朝宗。
云帆挂海月，渺渺五湖东。
閒居遣兴
释文珦（宋代）

无情日月互相磨，万古悠悠一逝波。
六十四年成事少，八千余逝费功多。
山林有志知难变，毁誉无根听自讹。
近问野人安稳法，教予只学采樵歌。
石鼎联句图
林希逸（宋代）

画意不画形，形胜意不足。正如九方皋，相马不相肉。

此笔谁为之，缫藉以锦玉。一几共三人，弥明喜师服。

赓酬夜何其，漏箭在银烛。谁如豕腹胀，谁作龙头缩。

始胡为颉颃，末胡为屈伏。彼既鼻撩天，避席徒局束。

去者俄翩然，二子睡正熟。奓户问童奴，晓云凄古木。

质之昌黎篇，段段皆实录。用意岂不精，或者疑近俗。

我闻文章家，同工而异曲。或如骏历险，千里在一蹙。

或寸步不遗，句句必连属。在诗则乐天，在文则永叔。

画品恐亦然，愿言宝此轴。毋使叹巧心，受嗤于拙目。
小山即事二首
杜耒（宋代）

一闲殊足乐，物物入吾诗。
雨过苔逾碧，风来竹屡欹。
日长思睡急，磨老出茶迟。
近得边头信，今当六月师。
句
张逸（宋代）

一夜碧澜堂上坐，直疑身在水晶宫。
忆王孙十二首　 其八 集句
刘基（明代）

郎心如妾妾如郎。一度相思一断肠。尘满金炉不炷香。

向斜阳。离恨空随江水长。
【中吕】红绣鞋·阅世
宋方壶（元代）

短命的偏逢薄幸，老成的偏遇真成，无情的休想遇多情。懵懂的怜瞌睡，鹘伶的惜惺惺，若要轻别人还自轻。
题雪窦妙峰亭
史浩（宋代）

松篁一径曲通桥，直上危亭十里遥。但觉群生俱頫首，不知身已在云霄。
赴犍为经龙阁道
岑参（唐代）

侧径转青壁，危梁透沧波。
汗流出鸟道，胆碎窥龙涡。
骤雨暗谿口，归云网松萝。
屡闻羌儿笛，厌听巴童歌。
江路险复永，梦魂愁更多。
圣朝幸典郡，不敢嫌岷峨。
高阳台 摺叠扇
刘炳照（清代）

翠羽招凉，冰纨织素，新裁别出良工。竹劈湘江，排来琐骨重重。

置君怀袖常披拂，似半轮、明月当空。更随人，宜卷宜舒，异样玲珑。

蹋青俊侣曾携手，爱聚头名好，著意怜侬。娇靥平遮，远山微露眉峰。

锦囊贮后情偏重，谩愁佗、捐弃秋风。寄相思，九折柔肠，宛转差同。
利济桥亭诗
韩驹（宋代）

大夫官业世所惊，老觉轩冕非真荣。斯文自属吾党事，正恐无真逃虚名。

生犹不见皇甫谧，死岂肯投刘禹锡。茂陵一幅入汉宫，世间共怪无遗帙。

哀哉若人用意深，自言身作鹤鸣阴。著书遗子千万轴，人初笑我籯无金。

万仞磨崖刊好语，那知百年苍藓污。尔来夜夜虹贯天，山下居民未知处。

周诗不列石鼓歌，后世恐叹遗羲娥。于今购市完家集，野老何知亦摩挲。

川流可平石可腐，只此杀青垂万古。五百骊珠固已奇，插架不知犹几许。

公今未暇归田庐，且当驱童晒蠹鱼。不辞借取车连轸，要读人间未见书。
次韵大资节使薛公见贻二首 其二
葛胜仲（宋代）

剧谈世事迩来慵，时向烟波掉雪篷。德业未尝矜久大，光尘惟曲示和同。

十年辅政裨元化，万国宾贤振士风。敢请中兴重作颂，衮衣不日见归公。
元日枕流亭听雨
谢翱（宋代）

征铎残年雨，吟听忆到城。愁云侵歙尽，梦日向吴生。

药产难离性，滩流不掩声。他宵桦烛饮，因想此中行。
雁来红
孙吴会（宋代）

訾碧成朱被眼瞒，分明是叶作花看。
道人本不知香色，只与窗前草一般。
谢何登之惠玉兰
陆深（明代）

扬州何逊最能文，江水东流隔暮云。我有好峰三十六，玉兰花发正思君。
别表兄军倅
许浑（唐代）

卢橘花香拂钓矶，佳人犹舞越罗衣。三洲水浅鱼来少，

五岭山高雁到稀。客路晚依红树宿，乡关朝望白云归。

交亲不念征南吏，昨夜风帆去似飞。
为缘知客求赞
释绍昙（宋代）

不假闻思修，巨辟圆通路。更拟问如何，数珠木槌子。
小儿日章纳妇恭和严君霜押示之
区元晋（明代）

爱尔婚姻及盛年，承家何必问庄田。关雎诗上求风化，鸾凤声中陋管弦。

儆戒尚闻星有烂，翱翔无谓弋非贤。而家祖德三槐并，看衍箕裘奕叶千。
送夫四绝句
斗娘（明代）

寂静闻天籁，愁□□夜迟。
遥怜江海别，残月梦君时。
乌江泛舟寓目
贺铸（宋代）

沧江浩渺寄星槎，望极纷纷两眼花。
但见潮头澍木杪，直疑山背落天涯。
鸱夷信得平生乐，仲御尤宜抵死夸。
仓父慙非能赋手，渔郎若个是诗家。
偈颂二十一首
释坚璧（宋代）

金叶银茎报有秋，明珠万斛堂中收。
自从一饱家田饭，不用埋头向外求。
秋夜浦舍人见宿园亭分得天字
林鸿（明代）

南宫饮散动经年，此会羁魂各黯然。
霄汉故人谁更在，江潭逐客自堪怜。
疏灯细雨开秋宴，落叶惊风搅夜眠。
归去晋陵成远别，好凭阳雁望南天。
和答陈明信兼简王立之
洪朋（宋代）

我如东南云，风吹西北度。时不与人谋，飘转无定处。

如何红尘中，欻此君子遇。高标鸢戾天，能事豹隐雾。

暴谑中酒前，了不与物迕。吾尝期若人，胸次贮风露。

向来赏我诗，但坐日云暮。识君已恨晚，见君又不屡。

今晨眼忽开，贻我河梁句。正声久不嗣，斯文谐韶濩。

吹嘘君过矣，岂不爱我故。城南逸少孙，软语可与晤。

闭门谢俗子，著书无窘步。小园花气深，客醉不得去。

寻盟出无舆，风沙莽回互。
喜晴
卫宗武（宋代）

朅来古寺当初寒，垂垂冻风不肯乾。
出门泥滓跬步艰，蛰处无肯虬蛇蟠。
剪花呈瑞天破悭，铸出八九银巑屼。
使居城市那得看，衒耀老眼直奇观。
{上雨下广州}然阳明忽开张，俄复飞溜声潺潺。
痴云布沪封乾端，冥蒙莫睹，
双跳丸。噫气夜号力撼山，
平明推上赤玉盘。群阴解駮宇宙宽，
草木禽鸟俱懽颜。金乌行空振羽翰，
扬辉散彩送我不。翅怜残蜡犹欠三，
日不屡数岁欲殚。盈尺为瑞俄顷间，
天公变化应无难。
赠庐陵三刘神童
姚勉（宋代）

唐时刘正字，今复见庐陵。
珠树三根秀，金门一日登。
赠君无句锦，觅我到溪冰。
不为炎凉变，童年有此能。
次韵知郡安抚元夕赏倅厅红梅
范成大（宋代）

真色生香绝世逢，烟光池面雨溶溶。
楚邻不待施朱好，虢国翻嫌传粉浓。
晴日暧云春照耀，温风霁月夜舂容。
酒阑且驻纱笼看，慢破团团一壁龙。
读庆元党人家乘蜀
王迈（宋代）

方喜儒宗用，无何学禁严。
甘心师管晏，绝口说伊濂。
天岂斯文丧，人忧善类殓。
一鸣公甚伟，直气戢群憸。
上巳曲水
郭印（宋代）

良辰元巳惜芳菲，一笑林亭挽落晖。
圆吭高低齐献曲，浓阴远近密成围。
縠翻细浪环池转，羽挟清觞傍席飞。
不为不祥来祓濯，欲因流水送春归。
朝天堤
李翔（唐代）

两山吞浪白如烟，忽见桥梁接岸边。
已是筑成堤上路，不须重唤渡头船。
千年野鹤归华表，百尺长虹驾巨川。
岁物已收人力暇，闾阎争颂使君贤。
凤鸾双环
汪元量（宋代）

慈元殿、薰风宝鼎，喷香云飘坠。环立翠羽，双歌丽调，环腰新束，环缨新缀。金莲步、轻摇彩凤儿，翩翻作戏。便似月里仙娥谪来，人间天上，一番游戏。
圣人乐意。任乐部、箾韶声沸。众妃欢也，渐调笑微醉。竞奉霞觞，深深愿、圣母寿如松桂。迢递。更万年千岁。
东山新庙用前韵
郑绍炰（明代）

东山几度成追忆，此日来游异往年。祠宇载瞻新气象，衣冠重拜古忠贤。

练拖一带江洲出，黛扫千峰石壁悬。菊饮不妨移树影，风骚馀韵绕前川。
晨起观雪
赵蕃（宋代）

荒鸡号何多，邻犬吠愈悍。
初迷纸窗隙，旋失布衾暖。
呼童户先启，走报雪且满。
为言果羞明，若尔真待伴。
须臾起孩稚，次第及衰懒。
索衣乱襦袴，取酒忘濯盥。
试观尚零落，骋目迷间断。
青黄倏衰白，陵谷置平坦。
灞桥欠驴蹇，剡曲无棹短。
有兴不可乘，摅词讵能诞。
水仙花
陈傅良（宋代）

江梅丈人行，岁寒固天姿。
蜡梅微着色，标致亦背时。
胡然此柔微，支本仅自持。
乃以平地尺，气与松篁夷。
粹然金玉相，承以翠羽仪。
独立万槁中，冰胶雪垂垂。
水仙谁强名，相宜未相知。
刻画近脂粉，而况山谷诗。
吾闻抱太和，未易形似窥。
当其自英华，造物且霁威。
平生恨刚褊，未老齿发衰。
掇花置胆瓶，吾今得吾师。
次韵元舆临汀书事三首 其二
郭祥正（宋代）

碧瓦参差几万间，重楼复阁更回环。城池影浸水边水，鼓角声传山外山。

凿落斗倾元弛禁，鞦韆争蹴未容閒。史君得意同民乐，日拥笙歌倒醉颜。
传度后作
张继先（宋代）

道人愿力如天溥，度尽众生方自度。若还纤芥未蒙恩，我终不舍升天路。
杂诗 其二
冯誉骥（清代）

朔风班马鸣，边草萋以绿。战士戍龙庭，秋高肥苜蓿。

不见汉家营，但见秦时月。古驿零杨柳，我室已蟋蟀。

代马与越鸟，苦思故林宿。玉门有飞雁，尽唱征人曲。

征人远未归，霜雪寒无衣。君思古离别，岁暮定何依。
落花
韩淲（宋代）

满地春风醉不知，汉皋金谷任他吹。落花回雪真何有，宛转如云点缀迟。
鹊桥仙·相逢一笑
刘光祖（宋代）

相逢一笑，又成相避，南雁归时霜透。明朝人在短亭西，看舞袖、霜霜行酒。歌声此处，秋声何处，几度乱愁搔首。如何不寄一行书，有万绪、千端别後。
瞻彼南山诗 其五
司马光（宋代）

帝曰卿士，左右之臣。四方无虞，矜尔之勤。式观且游，从予一人。

于壸于闳，于堂于陈。金石之符，翰墨之珍。匪予汝夸，祖考之勋。
颂古一○一首
释子淳（宋代）

家家门掩蟾蜍月，处处莺啼杨柳风。
若谓纵横无变异，犹如掷剑拟虚空。
送周石崖给事治鲁藩狱事还朝二首 其一
王慎中（明代）

汉使持明法，周亲感圣衷。饮冰心对日，偃草德从风。

折狱片言下，回天敷奏中。不须焚文字，梁牍一为空。
兄弟 其一
曹端（明代）

白头兄弟古今稀，奉劝同胞共乳知。友爱相亲须及早，白头兄弟古今稀。
翛然
王安石（宋代）

翛然三月闭柴荆，绿叶阴阴忽满城。
自是老年游兴少，春风何处不堪行。
送何水部蒙出牧袁州
戚维（宋代）

又领亲民任，星车别紫微。
隼旟新命重，鹤发故人稀。
云树看如画，风帆去似飞。
乡中诸父老，荣羡锦衣归。
春晚杂兴
陆游（宋代）

病疡无意绪，闭户作生涯。
草草半盂饭，悠悠一碗茶。
笑穿居士屩，闲看女郎花。
莫问明朝事，忘家即出家。
扈从至奉先寺回
宋祁（宋代）

宝刹虹幡蔽曙霞，中天凝跸转云车。
不妨归路王城远，满袖飞花杂雨花。
赠东湖
邵宝（明代）

东湖来自东海涯，到山先拜梁溪祠。梁溪先生千载士，文章德溪真吾师。

前公来时未有此，我归方浚吾泉水。此时此地复此泉，青眼相看更吾子。

草蔬一饭正愧予，野人忽馈深溪鱼。急烹入馔肥且硕，此事真合牵联书。

泉傍有台名点易，昔梦依稀尚能忆。高丘远海谪仙诗，歌对沧茫两无极。

平生知己主一翁，几回墓草经秋风。因之尚论文庄叶，遗录今谁问水东。
二十九日明白庵主寂灭之日用欲得现前莫存顺逆为韵作八偈 其七
释德洪（宋代）

馀生老变衰，复卧痴爱病。默观颠倒因，聊复自随顺。

负暄庆生辰，自诳倚年运。偶然吐文章，朽木生芝菌。
留示逯云甫秀才 其二
汪梦斗（宋代）

遗山诸老号儒宗，窃与余怀正不同。了得高吟犹小技，穷知实理是全功。

生民皆本诗书出，宇宙元包性分中。来此无人同我意，拳拳望子革颓风。
隔浦莲
白居易（唐代）

隔浦爱红莲，昨日看犹在。夜来风吹落，只得一回采。

花开虽有明年期，复愁明年还暂时。
集古 招饮
李俊民（金朝）

当时朝士已无多，故里心期柰别何。

不用凭栏苦回首，且来花里听笙歌。
悼古
薛逢（唐代）

细推今古事堪愁，贵贱同归土一丘。汉武玉堂人岂在，

石家金谷水空流。光阴自旦还将暮，草木从春又到秋。

闲事与时俱不了，且将身暂醉乡游。
君山望古
汪怡甲（清代）

君山突兀江清空，白云飞尽高人胸。我来绝顶一驻足，四望如在云之中。

天与长江一色齐，春申墓侧草萋萋。梅花千树香何在？剩有残碑留古题。

危亭高耸在其侧，石破天空樵不识。坐视沧溟日夜流，神龙出没浑难测。

石湾二岛夕阳斜，遥遥直映马驮沙。乱帆飘忽天无际，直抵金焦眼界赊。

南徐北固一线浮，波清万顷接瓜洲。回望尘海皆龌龊，何当更上一层楼。
省试内出白鹿宣示百官（乾宁二年）
黄滔（唐代）

上瑞何曾乏，毛群表色难。推于五灵少，宣示百寮观。

形夺场驹洁，光交月兔寒。已驯瑶草别，孤立雪花团。

戴豸惭端士，抽毫跃史官。贵臣歌咏日，皆作白麟看。
送徐君章秘丞知梁山
梅尧臣（宋代）

苍壁束江流，孤军水上头。蛟龙惊鼓角，云雾裛衣裘。

午市巴姑集，危滩楚客愁。使君才笔健，当似白忠州。
重阳日同苏汝载家大人季弟登白云峰
韩上桂（明代）

白云山畔白云飞，乔木浓阴幸可依。九日城头看雁字，百年膝下试莱衣。

通家孔李情原契，入洛机云愿讵违。向夕定知烦史奏，德星南斗傍奇辉。
送李太守归乡 其八
佘翔（明代）

拂衣归去鬓如班，草得玄经合闭关。多少匡时筹未展，还看安石起东山。
洛下寓怀
薛能（唐代）

胡为遭遇孰为官，朝野君亲各自欢。敢向官途争虎首，

尚嫌身累爱猪肝。冰霜谷口晨樵远，星火炉边夜坐寒。

唯有报恩心未剖，退居犹欲佩芄兰。
秋懹
陆游（宋代）

心常凝不动，形要小劳之。
活火闲煎茗，残枰静拾棋。
晒书朝日出，丸药昼阴移。
意适还休去，悠然到睡时。
梅月为蚤虱所苦各赋二绝·蚤
刘克庄（宋代）

劣知针粟大，出没似通灵。
不但能膏吻，元来善隐形。
细雨遥怀故人
李建勋（唐代）

江云未散东风暖，溟濛正在高楼见。细柳缘堤少过人，平芜隔水时飞燕。

我有近诗谁与和，忆君狂醉愁难破。昨夜南窗不得眠，闲阶点滴回灯坐。
书事 其四
赵蕃（宋代）

久旱始足雨，畦圃新料理。秋茄尚入馔，晚菘能败齿。

万钱固无相，三韭聊自诡。抱瓮岂忘勤，移家嫌近市。
风雨同沈嘉则辈集金氏牡丹园
徐渭（明代）

海上来相知，名花集此时。栏干鸣屐齿，风雨乱胭脂。

湿蝶来何重，残灯去未迟。海棠零落尽，犹可照垂丝。
远望
缪公恩（清代）

青山断处白云遮，山外遥空雁阵斜。万里西风吹落叶，不吹客梦到天涯。
云叶
许及之（宋代）

何年老讲师，趺坐贝树根。落云化为石，亦得无上尊。
偈八首 其五
释思慧（宋代）

青春易过，白日难留。始见新年，又将一月。生死事大，人皆知之。

了得生死，能有几个。拄杖子了得死生，古今日月磨砻他不得。

天堂地狱龙罩他不得，六道四生留连他不得，祖师言句羁绊他不得。

如师了王，自在无畏。哮吼一声，群狐屏迹。有时横按孤峰顶，铁眼铜睛不敢窥。
玉台体
利登（宋代）

行云一梦去无踪，凤尾罗衾翠谩重。
人寿几何禁此别，海棠花下悔相逢。
众乐亭二首
吴中复（宋代）

烟波空阔岸低回，草绿花红处处堆。
一片湖光分岛溆，四边山处入楼台。
从来未有吾民乐，此地欣逢刺史来。
目断鄞江何日到，京师只得画图开。
朝中措
赵彦端（宋代）

山矾风味更梨花。清白竞春华。试问西园清夜，何如山崦人家。

楚东千嶂，吴江一棹，云路非赊。惟有相思两地，可怜淡月朝霞。
东湖怀贺子忱
曾惇（宋代）

不负春风烂漫晴，聊驱小队出郊坰。一百五日可无酒，二十四弦须细听。

溶溶漾漾沙鸟白，短短长长溪柳青。贺监扁舟在何许，惜无妙墨记兰亭。
江西道中作三首 其二
张祜（唐代）

西江江上月，远远照征衣。夜色草中网，秋声林外机。

渚田牛路熟，石岸客船稀。无复是乡井，鹧鸪聊自飞。
送陈养晦教谕之象山
戴表元（宋代）

闻说横经处，潭潭坐翠微。开窗见日出，拂席有云飞。

药市山山古，鱼餐水水肥。新篇应烂熳，休遣递筒稀。
阮郎归（劝袁制机酒）
李壁（宋代）

苏台一别费三年。锦书凭雁传。风姿重见阆江边。玉壶秋井泉。

风短舞，趁么弦。篆香同夕烟。多情莫惜为留连。落花中酒天。
閒题
边元鼎（金朝）

十年一梦到灰心，归鬓吴霜渐欲侵。物外少逢稀有鸟，冶中仍欲不祥金。

閒云阁雨终何事，枯木因风亦自吟。却叹渊明非达道，无弦犹是未忘琴。
山寺晚归
释正宗（宋代）

登临兴未尽，落日苦催归。扶持出门去，山寒露湿衣。
送程之邵签判赴阙
苏轼（宋代）

夜光不自献，天骥良难知。
从来一狐腋，或出五羖皮。
贤哉江东守，收此幕中奇。
无华岂易识，既得不自随。
留君望此府，助我怜其衰。
二年促膝语，一旦长揖辞。
林深伏猛在，岸改潜珍移。
去此当安从，失君徒自悲。
念君瑚琏质，当今台阁宜。
去矣会有合，岂当怀其私。
送吴梦大监税赴潮州圃湾二首
王迈（宋代）

诗礼名家子，铮铮早有声。
右班聊借径，在计更司征。
霜日孤标净，湖山一共平。
图南九万里，此去是头程。
孟子·思诚
陈普（宋代）

气形与理一齐生，诚妄相须两并行。
须是本心无走失，所存熟后自能诚。
春景 池塘生春草
刘辰翁（宋代）

满眼成新趣，池塘午梦惊。青春何日到，芳草满前生。

縠縠东风起，波波两剪横。翠钿如可拾，仙药不知名。

转步玉钩合，几时珠履行。平陂青似海，无处认昆明。
过黄花渡
姜迪（宋代）

回首潇湘二十春，江南投老未安身。
如今再过黄花渡，遥想湘山是故人。
寄寇元弼
陈师道（宋代）

朱樱青子已尝新，白帢黄衫见未频。
载酒对棋无俗士，闭门高枕有闲人。
有底百年须薄禄，相看一笑郤关身。
肯留恶客开家酿，惊坐何人更姓陈。
雪中粉团
徐渭（明代）

合蒂芳英弄大寒，风吹一月不能乾。粉肥巳觉垂稍软，雪厚仍能挂斗团。

属国节旄迷大漠，虢姨裘马缟长安。春姿一种娇银海，绝胜滇茶兢腊殷。
过松源晨炊漆公店六首·其六
杨万里（宋代）

正是行人肠断时，子规得得向人啼。
若能泪得居人脸，始信春愁总为伊。
木兰花慢 初三夕舟次咏月
程颂万（清代）

怅天边恨影，浑不管，夜来颦。恁瘦到纤纤，窥来小小，觑破真真。

黄昏。画阑自倚，黯盈盈、双照比肩人。孤枕荒江魂怯，小鬟深阁香温。

回看。脸晕红新。画一角，楚天云。似娉娉袅袅，十三年纪，略皱眉痕。

愁鸳。并舷无寐，暗消凝、汀翠两三分。特地听风听水，那堪伤别伤春。
满江红 咏梨花鸟图
凌云翰（元代）

谁写琼英，空惊讶、年华虚度。依约似、清明池馆，粉容遮路。蝴蝶又来丛里闹，鹪鹩还占枝头语。向东阑、惆怅几回看，愁如许。疑有月，光摇树。疑是雪，香生处。自洗妆人去，凄凉非故。白发宫娃歌吹远，青旗酒舍诗吟古。记黄昏、灯暗掩重门，听春雨。
汉臣明府与公度使君话吾州山水之胜有诗次韵
方回（元代）

秋容洗雨雁浮空，牛斗之南江以东。
是处皆为群玉府，谁家不似水晶宫。
君侯总是文章伯，文物差宜锦绣胸。
缓马倚楼随所适，高情长在醉吟中。
禹庙神座顷服金紫苹自到镇申牒礼司重加衮冕今因祈雨偶成八韵
薛苹（唐代）

玉座新规盛，金章旧制非。列城初执礼，清庙重垂衣。

不睹千箱咏，翻愁五稼微。祇将蘋藻洁，宁在饩牢肥。

徙市行应谬，焚巫事亦违。至诚期必感，昭报意犹希。

海日明朱槛，溪烟湿画旗。回瞻郡城路，未欲背山归。
青玉案（用贺方回韵，有所祷而作）
李之仪（宋代）

小篷又泛曾行路。这身世、如何去。去了还来知几度。多情山色，有情江水，笑我归无处。

夕阳杳杳还催暮。练净空吟谢郎句。试祷波神应见许。帆开风转，事谐心遂，直到明年雨。
公迈何遄
曾丰（宋代）

公之东矣，蜀人是恋，
潭人是羡。诏予油幢，
亟哉往殿。列城既倾，
列骑既迎。日裴月徊，
倘其未行。潭人曰噢，
吾家耋孺。不襦不袴，
莫能略顾。
石门中夏雨寒
洪炎（宋代）

五年胡骑秽中原，四月江南尚薄寒。入昴谁能移太白，来朝我薄见呼韩。

灌坛风雨行将戢，陋巷箪瓢且自宽。红日再中天地正，泥涂不辱汉衣冠。
和刘原父从幸后苑观稻呈讲筵诸公
欧阳修（宋代）

禁籞皇居接，香畦镂槛边。分渠自灵沼，种稻满滮田。

六谷名居自，三农政所先。擢茎蒙德茂，养实以时坚。

晓谒龙墀罢，行瞻凤盖翩。粹容知喜色，嘉瑞奏丰年。

衰病惭经学，陪游与俊贤。安知帝力及，但乐岁功全。

拜赐秋风里，分行黼座前。自怜台笠叟，来缀侍臣篇。
渔父
汪遵（唐代）

棹月眠流处处通，绿蓑苇带混元风。
灵均说尽孤高事，全与逍遥意不同。
戏和淳诗卷 其四
楼钥（宋代）

暮年甘散诞，壮志久消磨。自愧今摩诘，谁怜老伏波。

清新惭庾信，敏慧谢甘罗。惟有诗情在，犹能益办多。
老病六言十首呈竹溪 其二
刘克庄（宋代）

恰则垂髫两髧，俄然揽镜千丝。昧老聃守黑义，动墨子染白悲。
久雨
虞俦（宋代）

秋到天公日日阴，林间厌听鹁鸠鸣。
向来南亩频忧旱，此去西成只欠晴。
檐有漏痕看菌出，径无行迹认苔生。
夜窗细诵秋阳赋，才谢坡仙和不成。
村夜
陆游（宋代）

寂寂山村夜，悠然醉倚门。
月昏天有晕，风软水无痕。
迹为遭谗远，身由不仕尊。
敢嗟车马绝，同社自鸡豚。
送罗孟弼 其二
王庭圭（宋代）

君到吴山莫问禅，禅翁无法与君传。若从妙喜觅言句，掀倒禅床却悄然。
和沈秀才 其二
潘良贵（宋代）

软语干时刍豢美，苦言投俗桂姜辛。山河若欲摅幽愤，盥手焚香读过秦。
留客
艾性夫（元代）

棨榈叶碎风索索，枇杷子熟烟冥冥。黄鹂三请我未出，白酒一樽君小停。
送杨山人善谈相及地理
杨万里（宋代）

相人何似相山难，惭媿渠侬眼不寒。
木末凉风无半点，如何又欲跨归鞍。
卖花谣
来鹄（唐代）

紫艳红苞价不同，匝街罗列起香风。

无言无语呈颜色，知落谁家池馆中。
北齐校书图
李彭（宋代）

嫣然粉面郎，上马能据鞍。身非行秘书，亦复磨铅丹。

六籍火攻馀，渡河惑亥豕。毫端虽有神，颇能正朋字。
颍桥路中别曼叔
韩维（宋代）

磷磷清颍流，中截两崖断。
架桥在城底，斗出旷平漫。
阴风无边来，左右篷惊转。
我得感时节，跋马重为恋。
虽非远别戚，所恨良会散。
却想置酒地，松阴野色晚。
送蔡侍禁赴长沙
梅尧臣（宋代）

寒叶下潇湘，之官逐雁行。
水经菱浦晚，船过橘洲香。
二女竹林外，三闾枫叶傍。
平寺息戎律，物景助才章。
归山作
护国（唐代）

諠静各有路，偶随心所安。纵然在朝市，终不忘林峦。

四皓将拂在，二疏能挂冠。窗前隐逸传，每日三时看。

靳尚那可论，屈原亦可叹。至今黄泉下，名及青云端。

松牖见初月，花间礼古坛。何处论心怀，世上空漫漫。
龙蜕洞
王宗贤（宋代）

羽人游洞获龙骸，知是鳞潜蜕骨来。
岩穴嵌巉深数丈，惊人蛇虺隔凡才。
兵后绩溪道中
孙岩（宋代）

古道缘流水，寒郊带断烟。
稀疏鸦种麦，羞涩女耕田。
人事休兵后，秋怀落木前。
小苏遗翰墨，今古一山川。
送陈正之三首
方回（元代）

老笔文无害，升堂指顾间。
才高心每恕，事遽色常閒。
棋局消长晝，诗囊括好山。
去时似来日，添得令名还。
谢詹环仲
祖逢清（宋代）

在学得益友，结庐得宝邻。
自惭蒹葭质，长倚玉嶙峋。
秋雨
陆游（宋代）

赤日黄尘势已穷，凄风苦雨却匆匆。
盛衰默定见天造，寒暑密移成岁功。
柯叶凋零无茂木，羽翰憔悴有羁鸿。
谁知病客悲秋意，尽在空阶点滴中。
偈十二首 其十
释本才（宋代）

诸佛放光明，助发真实相。希有诸比丘，是中无比况。
【中吕】古调石榴花
关汉卿（元代）

闺思
颠狂柳絮扑帘飞，绿暗红稀。垂杨影里杜鹃啼，一弄儿断送了春归。牡丹亭畔人寂静，恼芳心似醉如痴。恹恹为他成病也，松金钏，褪罗衣。
【酥枣儿】一自相逢，将人来萦系。樽前席上，眼约心期。比及道是配合了，受了些闲是闲非。咱各办着个坚心，要拨个终缘之计。
【鲍老儿】当初指望成家计，谁想琼簪碎；当初指望无抛弃，谁想银瓶坠。烦烦恼恼，哀哀怨怨，哭哭啼啼，回黄倒皂，长吁短叹，自跌自堆。
【鲍老三台滚】俺也自如，鸾台懒傍尘土迷；俺也自知，金钗款亸云鬓堆；俺也自知，绝鳞翼、断信息、几时回？乍别来肌如削，早是我多病多愁，正值着困人的天气。
【墙头花】守香闺，镇日情如醉，闷懊恼离愁空教我诉与谁？愁闻的是紫燕关关，倦听的是黄莺呖呖。
【卖花声煞】愁山闷海不许当敌，好教我无一个百刂划，耐心儿多陪下些凄惶泪。呼侍婢将绣帘低放，把重门深闭，怕莺花笑人憔悴。
金山寺
俞德邻（宋代）

僧舍高低见，潮音晓夜闻。仙凡一水隔，淮浙半江分。

鹘冷山腰月，龙嘘海角云。瞿昙端不动，人世几纷纷。
暮春偶成四首
廖行之（宋代）

蒲渚生新涨，花蹊长绿阴。
微风将暑至，一雨共春深。
强聒燕何吻，卑喧蛙未瘖。
有怀无可奈，吟兴发清斟。
春晚侍宴丽正殿探得开字
张说（唐代）

圣政惟稽古，宾门引上才。坊因购书立，殿为集贤开。

髦彦星辰下，仙章日月回。字如龙负出，韵是凤衔来。

庭柳馀春驻，宫莺早夏催。喜承芸阁宴，幸奉柏梁杯。
寄甘叔异户曹贾季承邓南季教授二首 其二
赵蕃（宋代）

婺女牵牛皆粤分，郁林合浦属交州。偶逢人向渠阳去，为寄书从八桂求。

率土溥天非不广，剑山带水祇供愁。明年阙下当皆集，谁序盛山今日游。
即事简友人
郑獬（宋代）

门巷遍芳草，相期春醉稀。
可怜双燕到，还似故人归。
幽鸟隔溪语，落花穿竹飞。
谁知静者乐，石上脱朝衣。
述翠虚真人安乐法
白玉蟾（宋代）

收歛神光少默兢，顶门一路聚云烟。
且升阳火烹金鼎，却降灵泉灌玉田。
交结只於牛渚外，分明正在鹊桥边。
功夫九九数六六，此是人间安乐仙。
会心堂
韩淲（宋代）

胸中有天游，寓外皆所嬉。胜士固可逢，俗物亦可偕。

杯酒得流固，放意而伸眉。兹辰我阳春，溪水多清姿。

岸柳已青青，山花更晖晖。当筵主与宾，谈妙尤克谐。

雷声忽送雨，云风动情思。由来理性真，肯计志愿违。

松柏独也正，造物付之谁。欢笑酬座人，长言其勿噫。
宿悟空院
葛书思（宋代）

高枕僧房夜漏深，经窗俄见月华侵。抗尘走俗成何事，问道参禅徒在心。

智镜直须真里照，机锋莫向句中寻。悟空不见悟空者，漫对寒灯拥鼻吟。
梵王宫
吴山（宋代）

灵鳌戴出梵王宫，殿阁崔巍百世雄。
额古泽心颁建武，地钟元气孕鸿濛。
云连吴楚江山秀，水接沧溟海日红。
我欲楞伽分半榻，汲泉煮茗话真空。
晓坐
杨万里（宋代）

拂晓文书巳罢休，却披诗卷散闲愁。
只惊两眼生光彩，日到东窗半角头。
再次韵四首
黄庭坚（宋代）

万国归心天不言，诸儒争席异临轩。
圣功典学形歌颂，更觉曹刘不足吞。
骊驹歌二首 其二
胡奎（元代）

河之水，清泱泱，津吏伐鼓声镗镗。主当渡河吏乃醉，女娟操舟赎父罪。

持楫中流发棹歌，津吏酒醒女渡河。鸳鸯双飞可奈何。
书雪湖寄张高沙诗卷后
释居简（宋代）

大篇如建瓴，小篇如捍城。执此能事柄，凌夺造物真。

雪湖坐此能骨贫，致贫之具犹示人。铿锵应是我辈语，饥鸢悲苦哦清新。

高沙旧日春风手，也是乘槎丈人后。红莲开幕著诗人，此段风流少人有。

飞声郎署知闻旧，扫门谩惜千金帚。不图愿与丈人厚，要看云锦三千首。
风入松
沈禧（元代）

一溪新水绿涟漪。嫩柳袅金丝。扁舟载得春多少，轻摇过、芦荻沙堤。

惊起一双鸂鶒，飞来几点凫鹭。

笔床茶灶总相随。蓑笠不须披。烟波深处耽清趣，任逍遥、不管伊谁。

抱膝吟余好句，回头又得新诗。
经望湖驿
韦镒（唐代）

大漠无屯云，孤峰出乱柳。前驱白登道，顾失飞狐口。

遥忆代王白，俯临恒山后。累累多古墓，寂寞为墟久。

岂不固金汤，终闻击铜斗。交欢初仗信，接宴翻贻咎。

埋宝贼夫人，磨笄伤彼妇。功成行且薄，义立名不朽。

莫慎纤微端，其何社稷守。身殁国遂亡，此立人君丑。
和袭美春夕陪崔谏议樱桃园宴
陆龟蒙（唐代）

佳人芳树杂春蹊，花外烟濛月渐低。

几度艳歌清欲转，流莺惊起不成栖。
从千佛寺回过汋突泉暮饮张氏园
姚鼐（清代）

济南城南山正横，人言山前舜所耕。崩榛衰草蔽秋色，古井深崖馀昔清。

晓入南山僧住院，为访北宋人题名。初阳穿入洞窈曲，佛龛凿破山峥嵘。

大明湖动水云白，华不注抽烟雾青。惘燃凭栏忽叹惜，古人不与余同生。

南寻日观谅未可，回念泺源重一经。流穿山骨轴中出，人绕瀵魁轮外行。

谁言渴马半崖水，解作黄牛三峡声。显晦动静一致耳，惜哉枉使群儿惊。

败荷衰柳下零乱，夕阳逝雁高青冥。却入荒围洗盏坐，旁有小泉时复鸣。
宫词 其九十八
张公庠（宋代）

自匀轻黛怯春寒，巧画双眉称绿鬟。楼上远山随指见，槛中新月对人弯。
步蟾宫·一斑两点从初起
杨无咎（宋代）

一斑两点从初起。这手脚、渐不灵利。背人只待暗搔爬，腥臭气、灵天炙地。下梢管取好脓水。要洁净、怎生堪洗。自身作坏匹如闲，更和傍人带累。
送知全禅师南游
刘得仁（唐代）

师誉振京城，谈空万乘听。北行山已雪，南去木犹青。

夜岳禅销月，秋潭汲动星。回期不可定，孤鹤在高冥。
题长沙王祠
张扩（宋代）

霸上真人赤龙子，西灭彊秦东破楚。一时佐命皆人豪，崛起屠沽拔行伍。

番君旧德江湖情，不用智勇收功名。抑然退让古君子，坐视几俎登韩彭。

汉家南面属同姓，公亦疏封奉朝请。至今遗爱祀乡人，不独当年书甲令。
仓部弟生日五绝
刘克庄（宋代）

爵并开乡邑，官皆视大蓬。
年齿高略似，须发黑难同。
沙津送客登望江亭
施敬（明代）

沙市津头送客行，西风江树数蝉鸣。
夕阳霭霭千山暝，秋水迢迢双鹭明。
蔓草已芜王粲宅，乱云长绕吕蒙营。
登临不用携尊酒，若个能平感慨情。
题狗蚤
朱贞白（宋代）

与虱都来不较多，{左扌右暴}挑筋斗大娄罗。
忽然管着一蓝子，有甚心情那你何。
天昭子希周失解
王鏊（明代）

前修未远力须追，中道无缘忽自疑。名似甘罗殊未蚤，器如马援不妨迟。

卑高在手谁能定，冷暖于人只自知。莫怪羲之羡怀祖，瑶环重映碧梧枝。
废长行
赵抟（唐代）

紫牙镂合方如斗，二十四星衔月口。贵人迷此华筵中，运木手交如阵斗。

不算劳神运枯木，且废为官恤茕独。门前有吏嚇孤穷，欲诉门深抱冤哭。

耳厌人催坐衙早，才闻此戏身先到。理人似爱长行心，天下安平多草草。

何当化局为明镜，挂在高堂辨邪正。何当化子作笔锋，常在手中行法令。

莫令终日迷如此，不治生民负天子。
赠自然表白大师 其一
文彦博（宋代）

千仞清溪绝世纷，先生高卧白云根。近来名系丹台籍，多向蒙山见羡门。
和杜甫遣兴五首 其三
弘历（清代）

陶潜避俗翁，避俗亦避世。柴桑乐无闷，自著桃源记。

肩舆命二子，偶顾亦何害。杜陵忠厚人，个翁乃深刺。
新燕
吴翊（唐代）

归飞已逼柳毵毵，卢女金堂到自谙。故国无心抛海外，春风有主忆江南。

花融泥软新相得，隼忌鹰猜旧不堪。近识朝元消息否，珠帘零落几回探。
喜得家书口占长句
陈寿祺（清代）

又是山城半载过，客中是处寄吟窝。人如明月圆时少，友似东风散处多。

一第艰难负镫火，十年贫贱托诗歌。家书乍报高堂健，今日春晖喜若何。
花除夕重举洛如吟社
于东昶（清代）

欣逢明日是花朝，胜赏依然属我曹。检点旧人成悼叹，琢磨新句易萧骚。

未妨桥畔时行药，何处山中好种桃。邂逅浮生怜此会，莫辞坚坐醉金舠。
闻汪翔甫八月十日卒去曹元会五月三日之报仅
方回（元代）

甫作诗为两翁寿，岂虞相继骇予闻。
八旬已过太公望，一旦俱为冥漠君。
场屋少时尝张王，兵戈晚岁忽纷纭。
全天所赋无遗憾，端复真修地下文。
次韵答袁重黎
黄彭年（清代）

隆阴叹季驶，朝霜若暮雰。卉零刚虫鹅，畴能持大钧。

神龙尽思刚，尺蠖安可伸。鲸齿白如雪，出海千为群。

雀雏闇天时，岂办千霄云。言谁药石甘，香孰知见薰。

层冰凝已坚，饮鹤何处川。䙰褷脱笼樊，结巢长松根。

病翮心自惜，啸侣情每勤。伊祁近尧基，政閟而民醇。

丛树翳楼阁，碧涧幽含春。侧闻丹穴凤，浴水不浴浑。

德牧耀奇字，华采腾轩轩。高调叶箫韶，求友灵禽园。

暂饥竹未花，圣瑞谁为言。阿阁翼欲翥，九皋鸣遥闻。

曷去苍筤箐，就啄茯苓根。徘徊不轻下，高奋思呈文。

甚愿仪丹阙，昌运开时屯。素琴写此意，求友相彼真。

长风飒然至，高下涛潺沄。沧洲绘满壁，昕夕容垂缗。

卷轴山石间，天乐如衡门。客来无杂语，古义恒互陈。

雅称凤偕鹤，守寒栖相邻。同声幸早应，一曲传心神。
月
滕宗谅（宋代）

黄金双阙水晶宫，滟滟银潢贯碧空。
一曲霓裳羽衣舞，桂花如露湿天风。
一内史邀集王氏园亭和梅客生席上之作
徐渭（明代）

园亭醉客处，歌落海榴花。樱字穿云亮，山眉入盏斜。

北窗凉白堕，尚馔到朱耶。楚曲谁能和，阳春本大家。
元日
李复（宋代）

元日拥户如盘蜗，门前轳辘多行车。
拥门喧呼客投刺，惊风舞雪翻飞沙。
幽室置火引就坐，持杯暖腹客气华。
三杯油然众客去，庭树瑟缩蹲山鸦。
和李工部月夜
冯时行（宋代）

天地浑无滓，清光濯肺肝。
倚风哦绝唱，想像见仙官。
照我竹书冷，恋君银鬓寒。
家山想同梦，倚玉夜阑干。
登高丘而望远海
释宗泐（明代）

登高丘，望东溟。溟水方荡激，中有怒吼鲸。耸脊类峰岳，鼓浪如雷霆。

嘘涎喷沫云雾冥，扬鬐掉尾三山倾。腹吞巨舟者百十，虾蟹不足饥肠撑。

奈何骄悍当海横，官漕贾舶不敢行。鲛人织绡机杼停，神仙局蹐居蓬瀛。

天吴既辟易，龙伯亦震惊。徒为虫族长，空有水神名。

制御一颠倒，含羞请寻盟。吁嗟彼鲸何尔狞，恃其险恶雄势成。

若失此海水，何以藏其形。使居陆阜间，转眼遭剥烹。

海滨壮士瞋目瞪，拔剑欲往心悬旌。曷不诉之于上帝，天威下殛无遗生。

立见海水清且平，海光不动青瑶璚。
送张材翁赴秦佥
黄庭坚（宋代）

金沙酴醾春纵横，提壶栗留催酒行。
公家诸公酌我醉，横笔送晚延月明。
此诗诸儿皆秀发，酒间乞书藤纸滑。
北门相见後十年，醉语十不省七八。
吏事衮衮谈赵张，乃是樽前绿发郎。
风悲松丘忽三岁，更觉绿竹能风霜。
去作将军幕下士，犹闻防秋屯虎兕。
只今陛下思保民，所要边头不生事。
短长不登四万日，愚智相去三十里。
百分举酒更若为，千户封侯傥来尔。
风花
刘敞（宋代）

风花不自知，高下逐风飞。故有多情处，时来点客衣。

仙源应在晴溪侧，弄雪吹香不忍归。
寒食日过胡汝器墓
刘溥（明代）

雨晴泥滑路微分，驻马南原日未曛。
白下一杯寒食酒，青山三尺故人坟。
野田行客愁深草，江树残莺泣断云。
俯仰光阴伤往事，落花清泪共纷纷。
赠忠襄公二孙
王庭圭（宋代）

乃翁精忠贯日月，一门挺秀俱琅玕。丹山飞来两雏凤，碧梧翠竹皆停鸾。

武陵溪边忽相遇，口角流涎诵诗句。卢溪摩顶欲作语，他日云霄还记否。
桐川儒学杂咏十七首 其九 退省轩
周瑛（明代）

高堂弦诵息，呼童撤皋比。开轩望北山，静以省吾私。
送单丙文先生归沅州
徐玑（宋代）

传得临池诀，勤劳敢遽忘。锥沙惟是正，舞剑本非狂。

旧隐寻芳芷，离怀对碧湘。寸心长记面，不似隔他乡。
元章赠馀甘子用前韵
王十朋（宋代）

草禀南方地近阳，不随凡果当家常。端因坡句声名重，正类梅诗气韵长。

回颊已输崖蜜味，返魂终共雪芽香。故人知我诗肠苦，更赠蒲萄为荐觞。
玄真馆饮酒分韵得冲字
李孝光（元代）

良朋谢悁悒，仙赏属玄冬。野净梅将发，山乾雪不封。

生荑近芳节，出日媚川容。愁用诗湔浣，寒凭酒折冲。

幽人每多暇，俗子自无悰。聊以共娱悦，讵知縻万钟。
陈卿座上得贵字
释居简（宋代）

后来如积薪，在前类扬秕。群飞刺天去，寻坠九地底。

扶摇转羊角，力尽固应尔。赵孟能贱之，何取赵孟贵。

譬夫春方妍，处处耀桃李。冶容倚皓态，厥类叵胜纪。

一时颜色鲜，永永曷足恃。要当见平生，姑待灏商至。

楩楠大蔽牛，支厦栋梁器。春风不知喜，秋风不知畏。

炎炎金石流，凛凛复堕指。四时有常守，坐看造物戏。

用大古所难，肯顾万牛废。怀哉楚令尹，落落差可拟。

弹冠既三仕，解冠辄三已。岂弗曰代耕，岂弗曰行志。

终将奚以为，了弗事愠喜。一笑付倘来，道在百不理。

特操固超绝，小智谩嗟异。区区荣辱际，判然遂成二。

炙手苟可热，骈首争附丽。欣戚变妻孥，况复论州里。

悠哉经济才，未始挂牙齿。不独不过口，未必不掩鼻。

恶此而逃之，政恐不免耳。弗为天下先，闻诸老聃氏。

徐行后长者，孟氏亦若是。聃也未暇学，学孟顾不韪。

唐虞已千古，执中揆诸理。问之果何事，孝悌而已矣。
时宰生日乐章七首 其五 歌泰和章第五
周紫芝（宋代）

马牛归，文轨同。洛邑宅，神邱蒙。神光流，爟火通。

君车驾，款郊宫。君车回，霈泽丰。神既娱，景冲融。俗阜康，君乐雍。

愿寿公兮报公功。
寿邹茶使二首
洪咨夔（宋代）

手挈蓬弧挂井参，筹边楼下瑞云深。
传将绝学圣贤脉，会得初阳天地心。
议论文章胸万甲，功名富贵腹三壬。
春风禁柳东华路，扈驾催行荔子金。
三月晦日病中戏成
苏澹（明代）

怕病偏生病，伤春更送春。
燕莺休告诉，我亦有情人。
西京守岁
骆宾王（唐代）

闲居寡言宴，独坐惨风尘。忽见严冬尽，方知列宿春。

夜将寒色去，年共晓光新。耿耿他乡夕，无由展旧亲。
和张都宪咏湖亭波字韵四首 其三
薛瑄（明代）

高高亭子压洪波，独占湖山秀气多。近岸还栽玄圃竹，远洲时种玉山禾。

坐中造化乾坤鼎，檐外光阴岁月梭。应有仙人来过此，晚凉时节弄云和。
兴龙节集英殿宴教坊词致语口号臣闻天所眷命
苏轼（宋代）

风卷云舒合两班，曈曈瑞日映天颜。
观书已获千秋镜，积德长为万岁山。
腊雪未消三务起，壬人不用五兵闲。
相逢父老争相贺，却笑华胥是梦间。
恼公曲
史悠咸（清代）

湘裙潋潋梳微波，画叶仙衣飘翠罗。香桃琐骨怯春影，衣嚼赪霞瑶怨多。

烟霄凤葆迎丁佩，红鹍瘦玉弦声碎。媆香迷梦度芳年，一把纤腰倚春醉。

凉丝玉网银梳摇，押犀风细开樱桃。芳螺曲写镜中语，皓齿嚼风吹紫箫。

仙蕖珠的同心扣，绿衣传语娇鹦瘦。消得层波一脔光，瑶襟圆咽相思豆。

蜡花摧焰寒青荧，彩鸾怯翅舒金屏。红笺砑破点斜雁，小押麝煤凄寒馨。

宝靥晓星虬水咽，鸾钗敲梦铮瑽绝。豹骢香陌忆珊鞭，六曲青蠡锁霜月。

曲水飘香唱恼公，绿巾拭泪珍珠红。金鹅梦破蜀山晓，花底露铃吟断风。
游吴山醉歌示越中同游
张元凯（明代）

吴人浪游越，越山旧名吴。吴山窈窕如画图，芙蓉乱扑城之阇。

云英不远紫微省，杏花偏近黄公垆。解衣贳酒独感慨，还上高台听鹧鸪。

鹧鸪不为啼春雨，似诉吴越兴亡语。般乐夫差首己濡，忧勤勾践胆能茹。

偶尔凭陵一跳梁，毕竟山丘共首鼠。草上同飞望帝魂，宫中曾献捧心女。

吴山越水春融融，吴王越霸归东风。白驹度隙促短景，朱花散綵成飘蓬。

乍来一笑已陈迹，兹山千古青无穷。即今箫鼓锦城乐，但识屏翰皇图雄。

吁嗟黄金不买绿酒醉，何乃愦愦人世亶不聪。
绿头鸭·玉人家
贺铸（宋代）

玉人家，画楼珠箔临津。托微风、彩箫流怨，断肠马上曾闻。宴堂彩、艳妆丛里，调琴思，认歌颦。麝蜡烟浓，玉莲漏短，更衣不待酒初醺。绣屏掩、枕鸳相就，香气渐暾暾。回廊影，疏钟淡月，几许消魂？
翠钗分。银笺封泪，舞鞋从此生尘。任兰舟载将离恨，转南浦，背西曛。记取明年，蔷薇谢后，佳期应未误行云。凤城远、楚梅香嫩，先寄一枝春。青门外，只凭芳草，寻访郎君。
蔬食三首 其一
吕本中（宋代）

杀物以活己，肉食固多惭。况无一事勤，敢于滋味贪。

今晨病少间，调羹有酸咸。居然饱笋蕨，自足慰清馋。
送卢先辈自衡岳赴复州嘉礼二首
许浑（唐代）

名振金闺步玉京，暂留沧海见高情。众花尽处松千尺，

群鸟喧时鹤一声。朱阁簟凉疏雨过，碧溪船动早潮生。

离心不异西江水，直送征帆万里行。

湘南诗客海中行，鹏翅垂云不自矜。秋水静磨金镜土，

夜风寒结玉壶冰。万重岭峤辞衡岳，千里山陂问竟陵。

醉倚西楼人已远，柳溪无浪月澄澄。
和蒲大受王园泛舟用文老韵 其四
郭印（宋代）

平生喜闲旷，梦想祗山林。曲江理烟艇，鱼鸟皆知音。

晴天乱凫鹜，相呼时一沉。油然渊中鳞，潜伏恐不深。
摸鱼儿·记年时
王同祖（宋代）

记年时、荔枝香里，深红一片成阵。迎风浴露精神爽，谁似阿娇丰韵。黄昏近。望翠幕玳席，粉面云鬟映。娇波微瞬。向烛影交相，歌声闲绕，私语画阑并。佳期事，好处天还悭吝。莺啼燕语无定。一轮明月人千里，空梦云温雨润。萧郎病。恨天阔鸿稀，杳杳沈芳讯。日长人静。但时把好山，学他媚妩，偷就眉峰印。
赠郑曼季诗四首·鸣鹤
陆云（魏晋）

鸣鹤在阴，戢其左翼。肃雍和鸣，在川之域。假乐君子，祚尔明德。

思乐重虚，归于其极。嗟我怀人，惟馨黍稷。

鸣鹤在阴，其鸣喈喈。垂翼兰沼，濯清芳池。假乐君子，其茂猗猗。

底之瑰宝，有粲琼环。乃振褧裳，袭尔好衣。嗟我怀人，启襟以晞。

鸣鹤在阴，其仪蔼蔼。谓天盖高，和音于迈。假乐君子，笃膺俊乂。

穆风潜烈，兴云戢荟。德茂当年，时愆嘉会。安德鞶藻，改尔缟带。

嗟我怀人，心焉慷忾。

鸣鹤在阴，载好其声。渐陆仪羽，遵渚回泾。假乐君子，祚之笃生。

德耀有穆，如瑶如琼。视流濯发，灭景遗缨。安得风云，雨尔北冥。

嗟我怀人，惟用伤情。
小除日得王抚州乃徵重阳书却寄
李希圣（清代）

腊残春动雪消初，才读浔阳九日书。魏阙江湖犹剩汝，中年哀乐正愁予。

论交宿昔心仍在，报国蹉跎计未疏。终见汉廷徵汲黯，郡中早晚候轺车。
酴釄菊
史铸（宋代）

春架秋篱景一同，想因分种自蚕丛。
但将酩酊酬佳切，不管花居酒品中。
观世音赞六首
黄庭坚（宋代）

以法界印，印诸善根。
以平等印，普印诸业。
八万四千母陀臂，诸佛承我称提力。
八万四千清净眼，众生依我成正觉。
补陀岩下白花风，月照海漩三昧底。
岁暮怀张季长
陆游（宋代）

已迫桑榆景，况逢梅柳时。
功名终自误，老病独如期。
醉眼嫌天迮，孤吟觉鬼悲。
唐安在何许？无字寄相思。
满江红（和李参政壁惠生日）
魏了翁（宋代）

物象芸芸，知几许、功夫来格。更时把、荷衣芰制，从容平熨。云淡天空诗献状，竹深花静机藏密。对窗前、屏岫老仪刑，真颜色。

商古道，谁俦匹。评今士，谁钧敌。向平舟问雁，久间霜翮。枰上举棋元不定，磨边旋蚁何曾息。傥天公、有意要平治，饶华发。
自湖上归游朱园和李相之韵二首
吴芾（宋代）

闻道城东有故家，海棠初试万枝花。
偶来花下烧银烛，还似空中散绮霞。
园里高人全旷达，坐中骚客富文华。
新诗已就惊人句，醉墨纵横似乱鸦。
陈君举舍人集新刊三山因读其诗有感
韩淲（宋代）

陈止斋诗不草草，约貌前头诸旧老。大章短句可思议，妙意馀情愁绝倒。

生姜门有水心道，赤水亭占龙窟好。伯牙无弦骥伏皂，摹拓剩残人或葆。
留稼山
陈著（宋代）

山蕨如拳未有筋，溪鱼子腹不生鳞。
明朝二味三杯酒，此意良真莫语人。